Wilde diere eis 16 mense - Omgewing - Republikein
Thursday, December 05th, 20:36:12
Wilde diere eis 16 mense
31 July 2019 | Omgewing
Francoise Steynberg - Altesaam 16 mense het sedert 2017 hul lewens in diere-aanvalle verloor, 17 is beseer en 219 veeverliese is gely.
Volgens 'n mens-dier-konflikverslag van mnr. Richard Fryer, hoofbewaringsbeampte van wildondersteuningsdienste in die ministerie van die omgewing en toerisme, het leeus tussen 2017 en 2019 drie mense in die Kunenestreek en een in die Oshanastreek in aanvalle beseer.
Fryer sê leeus het geen menselewens geëis nie, maar wel vier mense beseer, onder wie drie mense in die Kunenestreek en een in die Oshanastreek. Dit is ook in die Kunenestreek in die omgewing van Sesfoontein waar vier leeus - drie wyfies en een mannetjie - die naweek vergiftig is.
Volgens die verslag is krokodille en seekoeie die grootste sondaars. Krokodille het in die twee en 'n half jaar sewe menselewens geëis, wat vier in die Kavangostreek, twee in die Zambezistreek en een in die Kunenestreek behels.
Seekoeie het vyf lewensverliese veroorsaak, waarvan vier in die Zambezistreek en een in die Kavangostreek was.
Drie mense is deur seekoeie beseer – twee in die Kavangostreek en een in die Zambezistreek.
Olifante het in die twee en 'n half jaar drie mense gedood – een elk in die streke van Zambezi, Otjozondjupa en Erongo.
Luiperd-aanvalle het vyf mense beseer – drie beseerdes in die Omusatistreek en een elk in die Erongo- en Omahakestreek.
Een slangbyt het die lewe van 'n mens in die Ohangwenastreek geëis.
"Tussen 2008 en 2018 is sowat N$16,5 miljoen uit die Wildprodukte-trustfonds bestee aan vergoeding vir verliese weens mens-dier-konflik," het hy gesê.
Vergoeding vir mens-dier-konflik sluit in lewensverliese, menslike beserings, vee- en gewasverliese en skade aan infrastruktuur.
Voorheen is aan die familie van 'n slagoffer wat deur 'n wilde dier gedood is slegs N$5 000 uitbetaal, maar nou is dit N$100 000.
Voorheen is nie vir menslike beserings uitbetaal nie, maar nou is daar verskillende kategorieë vir beserings en die maksimum vergoeding is N$50 000.
Tans is vergoeding vir die verlies van 'n bees ('n bul of 'n koei) N$3 000 (voorheen N$1 500), 'n bok N$500 (voorheen N$200), 'n skaap N$700 (voorheen N$250), 'n perd N$800 (voorheen N$500), 'n donkie N$500 (voorheen N$250) en 'n vark N$700 (voorheen N$250).
"Die ministerie vergoed nie net verliese in kommunale bewaringsgebiede nie, maar ook op staatsgrond buite bewaringsgebiede. Dit is vir ons 'n morele verpligting," het Fryer beklemtoon.